Pinvidik ha liesseurt-kaer eo ar c'heginerezh mec'hikan, hag ur bern spisoù a gaver ennañ. En amzer an alouberezh spagnol emañ e orin, daoust m'eo bet levezonet gant an henvroidi. Diouzh un tu e kaver  ar maiz, ar pimant, ar fav ruz, ar c'houlourdrennoù, an avoukez, ar patatez dous, an tomatez, ar c'hakao, ar vanilha, ar yer-Indez hag ur bern frouezh ha spisoù eus ar bed nevez a vefe re hir renabliñ amañ. Heñvel dra, lod tunioù keginañ implijet c'hoazh hiziv an deiz a gav o orin gant ar pobloù rakspagnek, evel nikstamalañ ar miz pe ar malañ war molcajete (ur mortez hengounel). Diouzh an tu all, ar Spagnoled a zegasas kig al loened doñvaet er bed kozh evel ar moc'h, ar bevin hag ar c'hig-yar, met ivez ar pebr, ar sukr, al laezh hag e zeveradoù, an ed, hag ar riz, an aouravaloù ha lies aozenn a ya d'ober hiziv an deiz ul lodenn vat eus boued ar Vec'hikaned.